钦定古今图书集成/理学汇编/学行典/第001卷 > 易经 > 《坤卦》
## 钦定古今图书集成/理学汇编/学行典/第001卷 > 易经 > 《坤卦》

六二，“直方大，不习无不利。”

〈程传〉“以直方大”三者，形容其德用，尽地之道矣。“由直方大”，故“不习而无所不利。”“不习”谓其自然，在坤道则莫之为而为也，在圣人则从容中道也。“直方大”，孟子所谓“至大至刚以直”也，全程子曰：“至大至刚以直”，此三者不可缺一，缺一便不是浩然之气，如《坤》所谓“直方大”是也。地道坤，虽是学者之事，然亦有圣人之道。圣贤之道，其发无二，但至有深浅大小。

又

直，其正也，方其义也，君子敬以直内，义以方外，敬义
立而德不孤，“直方大，不习无不利”，则不疑其所行也。

〈本义〉此以学而言之也。正，谓本体，“义”，谓裁制。敬，则本体之守也不孤，言大也。疑，故习而后利，不疑则何假于习。〈大全〉双峰饶氏曰：“所谓直者，即人心本然之正，所谓方者，即人心裁制之义，皆其固有，而非外铄我者。君子当主敬以直其内，守义以方其外，敬义并立，则其德不孤，盖孤则偏于一善而其德狭，不孤则众善毕集而其德大矣。体用全备，无适不宜，其于行事，坦然无所疑惑，此所以不习而无不利也。”